PIB Headquarters
कोविड-19 पर पीआईबी का दैनिक बुलेटिन

- करीब तीन महीने के बाद पहली बार नए मामले 50,000 से कम रहे
- सक्रिय मामले कुल मामलों का 10 प्रतिशत से भी कम,सक्रिय मामलों में और गिरावट : अब 7.5 लाख से कम
- राष्ट्रीय रिकवरी दर बढ़कर 88.63 प्रतिशत हुई
- दुनियाभर में भारत वह अकेला देश है, जहां सबसे ज्यादा रोगी ठीक हुए हैं और जहां सबसे कम मौतें हुई हैं। आज यह आंकड़ा 1.52 प्रतिशत है।
- प्रधानमंत्री मोदी ने कहा भारत में एक मजबूत एवं जीवंत वैज्ञानिक समुदाय और अच्छे वैज्ञानिक संस्थान भारत की सबसे बड़ी संपत्ति हैं, खासकर पिछले कुछ महीनों के दौरान कोविड-19 के खिलाफ जंग इसका अहसास हुआ है।
#Unite2FightCorona
#IndiaFightsCorona
भारत ने बहुत से महत्वपूर्ण मील के पत्थर पार किए,करीब तीन महीने के बाद पहली बार नए मामले 50,000 से कम रहे,सक्रिय मामले कुल मामलों का 10 प्रतिशत से भी कम,सक्रिय मामलों में और गिरावट : अब 7.5 लाख से कम
भारत ने कोविड-19 के खिलाफ अपनी जंग में बहुत से महत्वपूर्ण मील के पत्थर पार कर लिए हैं। करीब तीन महीनों के बाद पहली बार पिछले 24 घंटों में नए पुष्ट मामलों की संख्या 50,000 से कम  हो गई है। 28 जुलाई को नए मामले 47,703 थे। एक अन्य उपलब्धि, सक्रिय मामलों की संख्या में 10 प्रतिशत से ज्यादा की गिरावट आना है। आज की तिथि पर देश में कुल सक्रिय मामलों की संख्या 7.5 लाख से कम  है जो कुल मामलों का 9.85 प्रतिशत है।सक्रिय मामलों में गिरावट के अलावा ठीक होने वाले रोगियों की संख्या में जबरदस्त बढ़ोतरी हुई। ठीक होने वाले रोगियों की संख्या 67 लाख को पार कर गई है । सक्रिय मामलों और ठीक होने वाले मामलों के बीच भी अंतर लगातार बढ़ रहा है और यह बढ़कर आज की तिथि में 59,84,790 हो गया है। पिछले 24 घंटों में 69,720 रोगियों को ठीक होने  के बाद अस्पताल से छुट्टी दी जा चुकी है। राष्ट्रीय रिकवरी दर बढ़कर 88.63 प्रतिशत हो गई है। ठीक हुए नए रोगियों में से 78 प्रतिशत मामले 10 राज्यों और केंद्र शासित प्रदेशों के हैं। महाराष्ट्र इसमें सबसे आगे है जहां प्रतिदिन 15000 से ज्यादा रोगी ठीक हो रहे हैं। इसके बाद कर्नाटक का स्थान है, जहां प्रतिदिन 8000 से ज्यादा रोगी ठीक हो रहे हैं। 75 प्रतिशत नए पुष्ट मामले 10 राज्यों और केंद्र शासित प्रदेशों से हैं। महाराष्ट्र, कर्नाटक और केरल में 5000 से ज्यादा नए पुष्ट मामले सामने आए है।पिछले 24 घंटों में 587 मामलों में रोगियों की मौत हुई हैं। इनमें से करीब 81 प्रतिशत इन 10 राज्यों और केंद्र शासित प्रदेशों से हैं। लगातार दूसरे दिन मौत के मामले 600 से नीचे रहें। महाराष्ट्र में एक दिन में सबसे ज्यादा मौतें  हुई हैं।दुनियाभर में भारत वह अकेला देश है, जहां सबसे ज्यादा रोगी ठीक हुए हैं और जहां सबसे कम मौतें हुई हैं। आज यह आंकड़ा 1.52 प्रतिशत है।
अधिक जानकारी के लिए यहां पढ़े-
https://pib.gov.in/PressReleasePage.aspx?PRID=1666060
भारत में राष्ट्रीय कृमिहरण दिवस का प्रामाणिक प्रभाव, 14 राज्यों ने कृमि की मौजूदगी में कमी दर्ज की; 9 ने पर्याप्त कमी दर्शाई
सॉइल-ट्रांसमिटेड हेल्मनिथेसिस , जिसे आंतों के परजीवी कीड़ा संक्रमण के रूप में भी जाना जाता है, एक महत्वपूर्ण सार्वजनिक स्वास्थ्य चिंता है। यह ज्यादातर मलिन बस्तियों में पाई जाती है। ये बच्चों के शारीरिक विकास और स्वास्थ्य पर हानिकारक प्रभाव डालती है और एनीमिया और कुपोषण का कारण बन सकती है। विश्व स्वास्थ्य संगठन नियमित अंतराल पर कृमिहरण  की सलाह देता है, ताकि मलिन बस्तियों में रहने वाले बच्चों और किशोरों के शरीर से कृमि संक्रमण को समाप्त किया जा सके तथा उन्हें बेहतर पोषण और स्वस्थ जीवन उपलब्ध कराया जा सके। स्वास्थ्य एवं परिवार कल्याण मंत्रालय के इस महत्वपूर्ण राष्ट्रीय कृमिहरण दिवस  कार्यक्रम को 2015 में शुरू किया गया था। यह कार्यक्रम स्कूलों और आंगनवाडि़यों के जरिए द्विवर्षीय एकल दिवस कार्यक्रम के रूप में मनाया जाता है। विश्व स्वास्थ्य संगठन  द्वारा अनुमोदित एल्बेंडाजोल टैबलेट का उपयोग विश्व स्तर पर मास ड्रग एडमिनिस्ट्रेशन  कार्यक्रमों के हिस्से के रूप में बच्चों और किशोरों में आंतों के कीड़े के इलाज के लिए किया जाता है। देश में इस साल की शुरुआत में डीवर्मिंग के अंतिम दौर में  25 राज्यों/केंद्र शासित प्रदेशों में 11 करोड़ बच्चों और किशोरों को एल्बेंडाजोल की गोली दी गई।
अधिक जानकारी के लिए यहां पढ़े-
https://pib.gov.in/PressReleasePage.aspx?PRID=1666078
डॉ. हर्षवर्धन ने गुजरात के उपमुख्यमंत्री नितिनभाई पटेल के साथ आगामी लंबे त्योहारी सत्र में प्रधानमंत्री के जन आंदोलन के कार्यान्वयन पर चर्चा की
केंद्रीय स्वास्थ्य एवं परिवार कल्याण मंत्री डॉ. हर्षवर्धन ने गुजरात के उपमुख्यमंत्री और स्वास्थ्य एवं चिकित्सा शिक्षा मंत्री श्री नितिनभाई पटेल से सभी जिलों के जिला कलेक्टरों और राज्य व केंद्र के वरिष्ठ स्वास्थ्य अधिकारियों की उपस्थिति में बातचीत की।सभी को यह याद दिलाते हुए कि देश इस समय महामारी के दसवें महीने में है, डॉ. हर्षवर्धन ने कहा, “वर्तमान में सक्रिय मामले लगभग 7,72,000 हैं, जो लगभग एक महीने से 10 लाख से कम हो गए हैं। पिछले 24 घंटों में 55,722 नए मामले सामने आए हैं, जबकि 66,399 मामलों में देखभाल से छुट्टी दी गई है। मामलों के दोगुने होने का समय शिथिल होकर 86.3 दिन हो गया है और देश बहुत जल्द 10 करोड़ संचयी परीक्षणों का आंकड़ा पार कर लेगा।” गुजरात में कोविड प्रबंधन पर उन्होंने कहा, "शुरुआत में शीर्ष प्रभावित राज्यों में से एक रहे, राज्य ने भारत के रिकवरी रेट  की तुलना में 90.57 प्रतिशत रिकवरी दर पाने के लिए उल्लेखनीय प्रगति की है।" उन्होंने देश के स्तर पर प्रति मिलियन  पर 68,901 टेस्ट के मुकाबले प्रति मिलियन 77,785 टेस्ट करने के लिए राज्य को बधाई दी। उन्होंने आगे कहा, “गुजरात के सक्रिय मामलों का दबाव अब महज 14,414 मामलों का है, जिसमें से 99.4 प्रतिशत मामलों में हालत स्थिर है। बाकी के 0.6 प्रतिशत मामलों में 86 लोग आते हैं जो अभी वेंटिलेटर पर हैं।” अपने इस बयान को दोहराते हुए कि आगामी सर्दियां और त्यौहारों के लंबे मौसम ने बड़ा खतरा पैदा किया है, जिससे कोविड-19 के खिलाफ मिली बढ़त खतरे में पड़ सकती है, उन्होंने कहा, “हम सभी को अगले तीन महीनों के लिए सतर्क रहना चाहिए। मास्क लगाने/चेहरा ढकने, शारीरिक दूरी बनाने और लगातार हाथ धोते रहने का प्रधानमंत्री का संदेश अंतिम नागरिक तक पहुंचना चाहिए। इनका अनुपालन न करने वालों पर निगरानी के लिए कदम उठाए जाने चाहिए। कोविड के लिहाज से उपयुक्त व्यवहार का पालन करना सरल है।”
अधिक जानकारी के लिए यहां पढ़े-
https://pib.gov.in/PressReleasePage.aspx?PRID=1666008
प्रधानमंत्री मोदी ने ग्रैंड चैलेंजेज वार्षिक बैठक 2020 को संबोधित किया
प्रधानमंत्री श्री नरेन्द्र मोदी ने ग्रैंड चैलेंज वार्षिक बैठक 2020 में मुख्य भाषण दिया। प्रधानमंत्री श्री नरेन्द्र मोदी ने इस अवसर पर बोलते हुए कहा कि भविष्य का आकार उन समाजों द्वारा निर्धारित होगा जो विज्ञान और नवाचार में निवेश करते हैं। उन्होंने कहा कि लघु अवधि के दृष्टिकोण के बजाय अग्रिम निवेश करते हुए सही समय पर विज्ञान और नवाचार के लाभों को हासिल जा सकता है। उन्होंने कहा कि इन नवाचारों की यात्रा को सहयोग एवं सार्वजनिक भागीदारी द्वारा अवश्य आकार दिया जाना चाहिए। उन्होंने कहा कि विज्ञान को बखारी में रखने से वह कभी समृद्ध नहीं होगा और ग्रैंड चैलेंज कार्यक्रम ने इस लोकाचार को अच्छी तरह से समझा है।प्रधानमंत्री ने कहा कि वैश्विक महामारी ने हमें टीम वर्क के महत्व का एहसास कराया है। उन्होंने कहा कि बीमारियों की कोई भौगोलिक सीमा नहीं होती और वह धर्म, नस्ल, लिंग या रंग के आधार पर भेदभाव नहीं करती हैं। उन्होंने कहा कि इन बीमारियों में कई संचारी और गैर-संचारी रोग शामिल हैं जो लोगों को प्रभावित कर रही हैं। उन्होंने कहा कि भारत में एक मजबूत एवं जीवंत वैज्ञानिक समुदाय और अच्छे वैज्ञानिक संस्थान भारत की सबसे बड़ी संपत्ति हैं, खासकर पिछले कुछ महीनों के दौरान कोविड-19 के खिलाफ जंग इसका अहसास हुआ है। प्रधानमंत्री ने कहा कि उन्होंने क्षमता निर्माण से लेकर चमत्कार तक हासिल किए हैं।प्रधानमंत्री ने कहा कि भारत में आम लोगों द्वारा सशक्त एवं संचालित दृष्टिकोण के कारण बड़ी आबादी होने के बावजूद कोविड-19 की मृत्यु दर काफी कम है। उन्होंने आज कहा कि रोजाना मामलों की संख्या में गिरावट हो रही है, मामलों की वृद्धि दर घट रही है और हमारे यहां रोगियों के ठीक होने की दर 88 प्रतिशत की एक उच्चतम स्तर पर है। प्रधानमंत्री ने कहा कि भारत अब कोविड के लिए टीका विकसित करने वाले देशों में सबसे आगे है। उन्होंने घोषणा की कि हमारे देश में 30 से अधिक स्वदेशी टीके विकसित किए जा रहे हैं और उनमें से तीन उन्नत चरण में हैं। उन्होंने कहा कि भारत एक व्यवस्थित टीका वितरण प्रणाली स्थापित करने पर पहले से ही काम कर रहा है और हमारे नागरिकों के टीकाकरण को सुनिश्चित करने में डिजिटल स्वास्थ्य आईडी के साथ इस डिजीटल नेटवर्क का उपयोग किया जाएगा।
अधिक जानकारी के लिए यहां पढ़े-
https://pib.gov.in/PressReleasePage.aspx?PRID=1666047
ग्रैंड चैलेंज की वार्षिक बैठक 2020 में प्रधानमंत्री के संबोधन का मुख्य पाठ
अधिक जानकारी के लिए यहां पढ़े-
https://pib.gov.in/PressReleasePage.aspx?PRID=1666050
भारत-ओमान ज्वाइंट कमीशन वर्चुअल मीटिंग का 9वां सत्र आयोजित
भारत-ओमान ज्वाइंट कमीशन मीटिंग  का 9वां सत्र कल वर्चुअल मंच के माध्यम से आयोजित किया गया। इसकी सह-अध्यक्षता वाणिज्य और उद्योग राज्य मंत्री श्री हरदीप सिंह पुरी और ओमान सल्तनत के वाणिज्य, उद्योग और निवेश संवर्धन मंत्री श्री कैस बिन मोहम्मद अल यूसेफ ने की। बैठक में दोनों पक्षों के अलग—अलग सरकारी विभागों / मंत्रालयों के प्रतिनिधियों ने भाग लिया। बैठक के दौरान, दोनों पक्षों ने व्यापार और निवेश संबंधों में हाल के घटनाक्रमों की समीक्षा की और निवेश संबंधों और द्विपक्षीय व्यापार का विस्तार करने और व्यवसायिक और आर्थिक संबंधों में इस्तेमाल ना होने वाली क्षमता का एहसास करने के वास्ते व्यवसायों को एक-दूसरे के देश में निवेश करने के लिए प्रोत्साहित करने की अपनी प्रतिबद्धता की फिर से पुष्टि की। दोनों पक्षों ने कोविड-19 महामारी के प्रकोप के कारण उत्पन्न हुई अभूतपूर्व वैश्विक स्वास्थ्य और आर्थिक स्थिति पर विचारों का आदान-प्रदान किया।
अधिक जानकारी के लिए यहां पढ़े-
https://pib.gov.in/PressReleasePage.aspx?PRID=1666090
पत्र सूचना कार्यालय के क्षेत्रीय कार्यालयों से मिली जानकारियां
अरुणाचल प्रदेश : राज्य में 2833 सक्रिय मामले हैं और कल 238 नए पॉजिटिव मामले सामने आए। अरूणाचल प्रदेश में अब तक 10,780 लोग कोविड-19 से स्वस्थ हो चुके हैं।
असम : राज्य में 34,956 लोगों की कोविड-19 के लिए जांच की गई जिसमें से 698 मामलों कोरोना की पुष्टि हुई। असम में पॉजिटिविटी दर दो प्रतिशत है और 1,530 रोगियों को अस्पताल से छुट्टी दी गई। राज्य के स्वास्थ्य मंत्री ने टवीट कर बताया कि असम में कोविड-19 के कुल 2,01,407 मामले, 85.99 प्रतिशत लोग स्वस्थ हुए हैं और सक्रिय मामले 13.56 प्रतिशत हैं।
मेघालय : राज्य में कोविड-19 के 2,069 सक्रिय मामले हैं। इनमें से से बीएसएफ और सशस्त्र बलों से जुड़े 100 और अन्य 1,969 मामले हैं। राज्य में 6,392 लोग कोविड-19 से स्वस्थ हो चुके हैं।
मिजोरम : राज्य में कल कोविड-19 के 27 नए मामलों की पुष्टि हुई। मिजोरम में कोविड-19 के अब कुल 2,280 मामले और सक्रिय मामले 129 हैं।
नगालैंड : कोविड-19 प्रसार के स्थानीय स्तर से सामुदायिक स्तर के प्रसार की आशंका के बीच नगालैंड में कुल मामलों की संख्या आठ हजार के करीब पहुंच गई है। राज्य में सोमवार को कुल 7,953 मामले थे।
सिक्किम : बीते चौबीस घंटे के दौरान राज्य में दो और लोगों की मृत्यु कोविड-19 से हुई है। सिक्किम में अब तक कोविड-19 से 62 लोगों की मृत्यु हो चुकी है।
महाराष्ट्र : राज्य के स्वास्थ्य मंत्री श्री राजेश टोपे ने कहा है कि सभी निजी डॉक्टरों को कोविड रोकथाम मिशन में भागीदारी करने और एक दिन में कम से कम दो से तीन घंटे के लिए कोविड केंद्र का दौरा करने के निर्देश दिए गए हैं। उन्होंने निजी डॉक्टरों से विशेष रूप से हाल के दिनो में अधिक मृत्यु दर सहित वाले कोविड केंद्र सहित ग्रामीण क्षेत्रों के कोविड केंद्र में समय देने का अनुरोध किया। उन्होंने महाराष्ट्र में मृत्यु दर को कम करने के लिए विशेषज्ञ डॉक्टरों की राय पर भी जोर दिया। राज्य में सोमवार को कोविड-19 के 5,984 नए मामले सामने आने और 15,069 लोगों के स्वस्थ होने के बाद महाराष्ट्र में सक्रिय मामलों की संख्या घटकर 1.73 लाख रह गई है।
गुजरात : राज्य में 90 दिनों में पहली बार कोविड-19 के नए मामलों की संख्या एक हजार से कम रही। इस बीच केंद्र सरकार ने गुजरात सरकार के कोविड-19 प्रबंधन प्रयासों की प्रशंसा की है। केंद्रीय स्वास्थ्य मंत्री डॉ. हर्षवर्धन ने वीडियो कांफ्रेसिंग के द्वारा आयोजित एक बैठक में कहा कि कोविड-19 से पहले सबसे बुरी तरह प्रभावित राज्य होने के बाद गुजरात ने स्वस्थ होने और जांच करने के मामले में उल्लेखनीय सुधार किया है। गुजरात में कोविड-19 के 14,277 सक्रिय मामले हैं।
राजस्थान : राज्य में सोमवार को कोविड-19 से बारह और लोगों की मृत्यु होने के बाद मरने वालों की संख्या 1,760 हो गई है। राजस्थान में कोविड-19 के 1,960 ताजा मामले सामने आने के बाद संक्रमण से प्रभावित लोगों की संख्या बढ़कर 1,75,266 हो गई है। स्वास्थ्य बुलेटिन के अनुसार अब तक 1,52,573 लोगों को उपचार के बाद अस्पताल से छुट्टी दी गई है और सक्रिय मामलों की संख्या 20,893 है।
छत्तीसगढ़ : राज्य में सोमवार को 2,376 लोगों के संक्रमण से प्रभावित होने के बाद कोविड-19 के कुल मामलों की संख्या 1.62 लाख हो गई है। रायपुर जिले में 196 नए मामले मिलने के बाद कुल मामले 39,285 हो गए हैं और 523 लोगों की मृत्यु हो चुकी है। इसके साथ ही जांजगीर-चांपा में 200, बिलासपुर में 195, दुर्ग में 191 और रायगढ़ में 172 नए मामले सामने आए।
केरल : एर्नाकुलम जिले में कोविड-19 से मृतकों की संख्या बढ़ रही है। राज्य में चार और लोगों के मृत्यु होने के बाद केरल में कोविड-19 से मृतकों की संख्या बढ़कर 1186 हो गई है। जिले में आज एक शिविर में 70 पुलिसकर्मी कोरोना पॉजिटिव पाए गए। राज्य में कल कोविड-19 के 5,022 नए मामले सामने आए। केरल में 92,731 लोग उपचार प्राप्त कर रहे हैं और 2.77 लाख लोग विभिन्न जिलों में निगरानी में हैं।
तमिलनाडु : लगभग छह माह के अंतराल के बाद राज्य में क्षेत्रीय परिवहन कार्यालय ने सोमवार से फिर से काम करना शुरू कर दिया । कोविड-19 महामारी के चलते केंद्र सरकार ने एक फरवरी से 30 सितंबर के बीच समय सीमा समाप्त हुए सभी परिवहन दस्तावेज की वैधता 31 दिसंबर तक बढ़ा दी है। आईआईटी मद्रास ने अपने पाठ्यक्रम में लचीलेपन की घोषणा की है। संस्थान के अनुसार उसके छात्र आधा पाठ्यक्रम का चयन या विदेशी विश्वविद्यालय में एक सेमेस्टर अध्ययन कर सकते हैं। लॉकडाउन के बाद पुररुत्थान कर रहे देश में बुने हुए कपड़ों के केंद्र तिरुपुर में निर्माता और निर्यातक यूरोप और अन्य देशों में कोविड-19 की दूसरी लहर के चलते निर्यात को लेकर चिंतित हैं।
कर्नाटक : सात महीने बाद 23 अक्टूबर को कर्नाटक और तमिलनाडु के बीच पहली यात्री रेल गाड़ी का संचालन होगा। नवरात्रि और दीवाली उत्सव को देखते हुए दक्षिण पश्चिम रेलवे 23 अक्टूबर से 2 दिसंबर के बीच 5 जोड़ी विशेष उत्सव ट्रेन चलाएगा। कर्नाटक के स्वास्थ्य मंत्री के सुधाकर ने एक बैठक में बाढ़ से प्रभावित जिलों में बीमारी के प्रसार की स्थिति की समीक्षा की। उन्होंने भारी बारिश और बाढ़ से प्रभावित कलबुर्गी,बगलकोट,कोप्पल,यदगीर,बेलगावी और विजयपुरा के उपायुक्त,जेडपी सीईओ और स्वास्थ्य अधिकारियों से इस संबंध में बातचीत की।
आंध्रप्रदेश : राज्य सरकार 2 नवबंर से स्कूल फिर से खोलने पर विचार कर रही है। निर्धारित तिथि को छात्रों के कोरोना वायरस से प्रभावित होने के बीच क्या स्कूल खुलेंगे ये देखना बाकी है। कर्नूल जिले के श्रीसेलम सुन्नीपेंटा में एक स्कूल के 29 छात्रों के कोविड से संक्रमित होने के बाद कर्नूल के डीईओ ने जिले के सभी स्कूलों में परीक्षा संपन्न कराने के लिए मुख्य निर्देश जारी किए । आंध्रप्रदेश में कोरोना वायरस के मामलों में तेजी से गिरावट आई है और सोमवार को तीन हजार से कम नए मामले सामने आए। आईसीएमआर ने कोरोना वायरस की दूसरी लहर की संभावना को लेकर चेतावनी दी है। स्वास्थ्य मंत्री अला काली कृष्णा श्रीनिवास ने स्वास्थ्य विभाग को अधिक चौकस रहने और वायरस के प्रसार को रोकने के लिए तीन एहतियाती कदम के बारे में लोगों के बीच जागरुकता बढ़ाने के लिए कहा है।
तेलंगाना : बीते चौबीस घंटे में कोरोना के 1,486 नए मामले सामने आए, 1891 लोग स्वस्थ हुए और सात लोगों की मृत्यु हुई। 1,486 मामलों में से 235 मामले जीएचएमसी में मिले। तेलंगाना में अब कोरोना के कुल 2,24,545 मामले,21,098 सक्रिय मामले, 1282 मृत्यु और 2,02,577 लोगों को उपचार के बाद अस्पताल से छुट्टी दी गई। राज्य के स्वास्थ्य मंत्री ने सरकारी स्वास्थ्य देखभाल केंद्रो में फ्लू जैसे लक्षणो वाले रोगियों की अनिवार्य रूप से कोविड-19 जांच सुनिश्चित कराने का निर्देश दिया है।
FACT CHECK